Alyssa Milano

Alyssa Milano američka je glumica, filmska producentica i pjevačica. Rođena je u američko-italijanskom braku.

 Biografija 
Majka Lyn je modna dizajnerica, a otac Tom oduvijek se bavio muzikom. Kao mala, Alyssa je neprestano pjevušila uz klavir i rado slikala. Bila je veoma povučena i stidljiva; u njoj se rano razvio umjetnički duh. Bila je jedinica do svoje 10. godine kad joj se rodio brat Cory. Alyssa nije išla u redovnu školu, već su je od 8. godine podučavali privatni nastavnici. Kao tinejdžerka Alyssa je počela ići na časove plesa. Posebno je voljela "moderni dance balet". Obožavala je filmove Flashdance i Footloose i na sve načine pokušavala igrati kao Jennifer Beals i Kevin Bacon. Odrastala je uz muziku Michaela Jacksona, a posebno se divila Madonni. Čak se i oblačila i šminkala kao ona.

Tinejdžerski period za Alyssu je bio jedan od ljepših perioda u životu. S ocem se preselila u Los Angeles, a nekoliko mjeseci kasnije pridružili su im se i njena majka i brat.

Dok je djetinjstvo provodila u New Yorku, morala je putovati trajektom kod oca na posao. U glumačke vode ušla je preko majčine prijateljice. Naime, jednog popodneva, dok ju je čuvala, morala je otići na audiciju za mjuzikl Annie, pa ju je povela sa sobom. Kad su stigle tamo, vidjele su da ima mnogo djece, pa je njena "dadilja" predložila da Alyssa pokuša proći. Nakon nekoliko krugova audicije dobila je ulogu jednog siročeta (od 1.500 djece odabrano je samo četvero). Zbog ovog mjuzikla Alisa je 14 mjeseci bila na turneji po Americi. Nakon uspjeha u Annie, dobila je ulogu Adele u muzičkoj adaptaciji Jane Eyre i predstavi Cijela duga noć u pozorištu u New Yorku, a filmski debi imala je s 11 godina u filmu Dovoljno star. Sljedeće godine snimila je hit-seriju Ko je gazda, koja joj je širom otvorila vrata slave. S 13 godina bila je kćerka Arnolda Schwarzeneggera u Komandosu.

Pored glume i mnogobrojnih uloga, sa 17 godina počela je i pjevačku karijeru. Njen debi pop album, u stilu Debbie Gibson, izišao je 1989. Snimila je još 3 albuma: Najbolja na svijetu – 1990, zatim Zaključana u snovima – 1991, a potom i Da li me vidiš – 1992. godine, bila je jako popularna u Japanu. U to vrijme još uvijek nije znala da li da se opredijeli za ples, pjevanje ili glumu.

U 21. godini vjerila se sa Scottom Wolfom, zatim raskinula vjeridbu, a sa 26 godina nakratko se udala za Cinjuma Tatea. Od 2009. u braku je s Davidom Bugliarijem. Imaju jednog sina.

Potom je snimila seriju Charmed, u kojoj je sa Shannen Doherty, Holy Marie Combs i kasnije sa Rose McGowan igrala ulogu jednu od tri dobre vještice koje se bore protiv demona, zlih stvorenja i izvora zla.

Ima 8 tetovaža, vegetarijanka je i član PETA-e, udruženja za zaštitu životinja.

U 2007. počela je praviti vlastitu "Touch" liniju sportske odjeće za žene.

Ambasador je fondaciji Global Network for Neglected Tropical Diseases kojoj je donirala 250.000 dolara. Ambasador je UNICEF-a za SAD.

Izdala je knjigu Safe at home: Confessions of a baseball fanatic u martu 2009. Za svoj 37. rođendan organizirala je on-line donaciju za Charity: Water (92.568 $).

 Vanjski linkovi 

Kategorija:Američke glumice
Kategorija:Američke pjevačice
Kategorija:Amerikanci porijeklom iz Italije
Kategorija:Biografije, New York
Kategorija:Rođeni 1972.
Kategorija:Živi ljudi